b'\n_START_ARTICLE_\nOrganisasjonen for etnisk og demokratisk likeverd\n_START_PARAGRAPH_\nOrganisasjonen for etnisk og demokratisk likeverd, forkortet EDL, er en frittst\xc3\xa5ende interesseorganisasjon som jobber for \xc3\xa5 \xc2\xabsynliggj\xc3\xb8re en motstand mot at politisk makt og rettigheter blir gitt p\xc3\xa5 etnisk grunnlag\xc2\xbb. Organisasjonen er et resultat av motstanden mot Finnmarksloven, og ble etablert i Finnmark 27. mars 2007. Styreleder er Turid Bj\xc3\xb8rnstr\xc3\xb8m fra Alta; organisasjonens \xc2\xabfagr\xc3\xa5d\xc2\xbb best\xc3\xa5r av Knut Skog og Jarl Hellesvik. Foreningen oppga i 2009 at den hadde 700 medlemmer.\n_START_SECTION_\nPolitikk\n_START_PARAGRAPH_\nEDL er motstander av det de kaller \xc2\xabs\xc3\xa6rrettigheter for \xc3\xa9n etnisk gruppe\xc2\xbb, samene. EDL mener det b\xc3\xb8r v\xc3\xa6re like rettigheter for alle. EDLs form\xc3\xa5l er \xc3\xa5 endre Finnmarksloven slik at ikke grupper eller enkeltpersoner gis retten til \xc3\xa5 kreve bruks- og eiendomsrett gjennom Finnmarkskommisjonens granskningsarbeid. EDL \xc3\xb8nsker \xc3\xa5 videref\xc3\xb8re arealet som i dag eies av Finnmarkseiendommen i Finnmark som offentlig allmenning. EDL er motstander av samiske rettigheter slik de fremkommer i loven, og \xc3\xb8nsker \xc3\xa5 fjerne lovbestemmelsen som med henvisning til ILO-konvensjon nr. 169 gir samer fortrinn._NEWLINE_Organisasjonen mener ILO-konvensjon nr. 169 er uriktig oversatt, og at samene ikke kan regnes som et urfolk i Norge. EDL mener ogs\xc3\xa5 at en politisk forankret fornorskning av samer aldri har funnet sted, og at den kulturelle assimileringen fram til nyere tid har v\xc3\xa6rt selvvalgt. EDL mener videre det som samene selv kaller ett folk er et \xc2\xabetnisk og kulturelt mangfold eller et \xe2\x80\x9dlappeteppe\xe2\x80\x9d i Finnmarks befolkning\xc2\xbb._NEWLINE_Jarl Hellesvik fra EDL har karakterisert Konsultasjonsavtalen mellom Sametinget og Kommunaldepartementet fra 2005, som en \xc2\xabordning for hemmelig diplomati mellom to sentralmakter\xc2\xbb. EDL hevder denne typen hemmelige konsultasjoner har p\xc3\xa5g\xc3\xa5tt siden 1990 og startet med etablering av et eget samemanntall til sametingsvalget. Lederen Turid Bj\xc3\xb8rnstr\xc3\xb8m har ogs\xc3\xa5 sagt at \xc2\xabSamene vil ha styringen over hele Finnmark og deler av Troms og Nordland. Dette er noe som de f\xc3\xa6rreste i Finnmark vet om\xc2\xbb. Frank Aarebrot karakteriserer dette som konspirasjonsteorier._NEWLINE_Organisasjonen har blitt beskyldt for \xc3\xa5 dyrke etniske konflikter.'